In nomine summe et individue Trinitatis, Patris et Filii et Spiritus-Sancti. Quoniam consuetudinarium est et ab antecessorum nostrorum ductum industria, ut ea que memoria commendenda videntur litterali tradentur custodie, dignum duximus ea que sub inserantur, ne oblivioni dispereant, ne vel quod inde nostris temporibus legitime actum est, quandoque aliqua imminutetur fraudulencia in hujus carte sunt, fideliter recondere. Ego igitur, Robertus, favente Dei misericordia, alme Lingonensis ecclesie episcopus, notum fore cupio omnibus tam futuris quam presentibus, et precipue ecclesie nostre filiis atque fidelibus, qualiter amicus et filius ecclesie nostre Wido, Tornodorensis cenobii et beate ecclesie Sancti-Michaelis archangeli abbas reverentissimus, ante presencie nostre serenitatem humiliter veniens, piis precibus et rationabili petitione supplex postulaverit ut beneficia quedam, que per manus fidelium Deo et sancto Michaeli data fuerant et concessa, ipsi quoque ex nostra parte donaremus et concederemus, et pontificali auctoritate confirmaremus. Cujus justis et rationabilibus petitionibus benigno favore assencientes, quemadmodum juste et rationabiliter postulaverat ita ad legitimum effectum perducere pro studio curavimus. Donamus igitur et concedimus eidem supradicte Sancti-Michaelis ecclesie et fratribus ibi constitutis, et a modo constituendis, in manu supra memorati abbatis Widonis, omnia illa quecunque Dei fideles et alicujus conditionis homines de suis facultatibus, vel jam donata concesserunt, vel nondum concessa futuris temporibus danda et concedenda servaverunt. Ad presens igitur donamus illis et concedimus ecclesiam Anciaci, in honore sancti Maxencii fundatum, cum medietate atrii et terris eidem ecclesie proprie pertinentibus et terciam partem decimarum; et ecclesiam de Lageniaco in honore sancti Symphoriani constitutam; et tantum de atrio quantum necesse fuerit ad usus et officinas monachorum ibidem commanere volentium; ecclesiam de Valle-Pelletana cum medietate atrii et tercia parte decimarum; ecclesiam de Atheis et atrium totum cum medietate decimarum; medietatem ecclesie de Ybrolio cum medietate decimarum, excepto obolo solo de solido; sextam partem de ecclesia de Caylaco, videlicet de atrio et de sepulturis et de omnibus que ad ecclesiam pertinent; medietatem ecclesie de Soceyo, videlicet atrii et omnium que ad eam pertinent. Ista omnia laude et assensu amicorum et archidyaconorum nostrorum beato Michaeli et fratribus ad serviendum ei, in nomine Jhesu-Christi aggregatis, in manu fratris nostri Widonis tradimus et perpetuo jure possidenda, concedentes presentis carte testimonio, confirmamus et propria manu archidiaconis nostris laudanda et confirmanda porrigimus. Acta sunt hec anno Paschali II Romane cathedre pontificium gubernante, Ludovico regnante, Roberto Lingonensem episcopatum feliciter regente, anno ab Incarnatione dominica M. C. VIII., indictione prima, epacta XVII. Ego DURANNUS, Lingonensis ecclesie notarius, scripsi, dictavi, et recitavi, signavi. S. GOCELINI, archidiaconi; S. WILENCI, archidiaconi; S. GOCERANNI, archidiaconi; S. LAMBERTI, archidiaconi; S. WARNERII, archidiaconi; S. AYRARDI, archidiaconi.